Ringjallet kinematografia në Kosovë - 2004-08-06
Një film i ri shqiptar i xhiruar në Kosovë shihet si përpjekja e parë kinematografike që i hedh një vështrim vendit të pasluftës
Filmi titullohet “Kukumi” dhe e ka marrë titullin nga përsonazhi kryesor. Ky film është projekti më i madh i industrisë së filmit në Kosovë në 20 vitet e fundit. Producentët dhe sponsorizuesit e këtij projekti shpresojnë se ky film do të shënojë fillimin e një periudhe të re që do të rinovonte një industri që asnjëherë nuk pati ditë të lavdishme. Ngjarja zhvillohet në zonat e thella të Kosovës. Përsonazhi kryesor, Kukumi dhe dy të tjerë, Mara dhe Hasani, arratisen nga spitali i të metave mendore pas çlirimit të vendit nga forcat e Natos në vitin 1999. Tre ish pacientët enden rrugëve të Kosovës duke u munduar që të zënë shokë, si dhe të jetojnë një jetë përtej rrethimit të ndaluar. Por shumë shpejt ata e kuptojnë se shpresat e tyre nuk ishin gjë tjetër veçse iluzione pasi nuk mirëpriten as në tubimet e as në festat që organizohen. Realiteti i ri pas vite shtypjeje i ka lënë ata me një zgjedhje të vetme, për t’u kthyer në azilin e të sëmurëve mendor. Xhirimet për filmin “Kukumi” filluan në qershor dhe përfunduan pas 40 ditësh. Filmi është një prodhim i përbashkët i kompanisë kosovare të filmit, Kosovafilm dhe kompanisë kroate, Jardan Film, financuar nga ministria e kulturës. Xhirimi i filmit kushtoi rreth 277 mijë dollarë dhe regjisori i filmit,Isa Qosja, shpreson që filmi të marrë pjesë në festivalin e filmit ndërkombëtar. Kjo është hera e parë që aktorët kryesorë po debutojnë në ekranin gjigand. Deri më sot karriera e tyre ka parë vetëm skenën e teatrove, duke intepretuar para çlirimit, larg nga sytë e regjimit jugosllav e më pas atij serb. Luan Jaha luan rolin e Kukumit në film. Industria e filmit në Kosovë u godit rëndë në mesin e viteve 90, kur vendit ju hoq autonomia nga ish presidenti jugosllav Sllobodan Millosheviç i cili vuri në zbatim politikat e tij të dhunës, duke përjashtuar nga puna shumicën e shqiptarëve që punonin në instuticionet e vendit, përfshi këtu edhe filmin. Kjo industri filloi të ringjallej vetëm pas ndërhyrjes ushtarake të Natos në mesin e vitit 1999, duke i dhënë fund edhe luftës në Kosovë.